钦定古今图书集成/明伦汇编/官常典/第292卷 > 赵希言
## 钦定古今图书集成/明伦汇编/官常典/第292卷 > 赵希言

按《宋史》本传：“希言，字若讷，惠王令懬元孙也。淳熙十
四年，第登，调衢州司户。合郡民以计，表其坊里，摽其
户数，为图献于守，守才之。西安令不职，守檄希言摄
邑，漕善令。会严州请复乌龙岭税场，檄希言往访之，
俾令得复职。希言力陈乌龙场不当复，漕怒曰：‘衢已
复孔步、章戴二场，何乌龙独不可复’？希言谓二场当”
并罢去，漕不能夺，二场竟亦废。改吉州司理。属邑有
诬人以杀人罪者，吏治之急，囚诬服。希言鞫得实，檄
县他捕，乃得真盗。用杨万里、周必大荐，授临安府司
法，改淮西总所干办。移书约诸郡：纲必时发，至即受
纳，无滞留。始至军库见钱不满千缗，此去库钱充溢。
知临安仁和县，辟学宫四百馀亩。适大旱，蝗集御前
芦场中，亘数里，希言欲去芦以除害。中使沮其策，希
言驱卒燔之。临平塘堤决，希言督役，亲捧土投石，兵
民争奋。堤成，因筑重堤，后不复决。民病。和买绢折钱
重，希言节公费代其输。除大社令。迁枢密院编修官
兼右司。上言：“诸将但务城守，敌来不拒，去不复追，异
时之忧，殆不止保江而已。宜谕诸将，一军受围，诸军
共守，敌不渡淮则均受赏，以战为守，毋以守为守。”迁
宗正丞，请南班得与轮对，许之。累迁秘书丞、著作郎、
军器少监，皆兼右司，又充密院检详，为宰属、枢掾凡
六年，奉祠去。嘉定十七年卒，年六十一。赠资政殿大
学士，封越国公，谥忠宪。子与权，登进士第，再中刑法
科，官至开府仪同三司。

===赵希怿===按《宋史》本传：“希怿，字伯和，燕王八世孙。登淳熙十四
年进士第。赵汝愚帅福建，希怿为属吏，尝言治人如
修身，治政如理家，爱民如处昆弟。取古今官著惠爱
者，缉为一编，曰：‘是吾师矣’。汝愚嘉之，荐于宪辛弃疾。
弃疾尚气，僚吏不敢与可否，希怿独尽言无所避。属
邑候官苦税重，每不登额，希怿稽核公帑羡钱以足”
之，弃疾亦荐其能。汝愚当国，调江东运司干办。同寅
有坐𠈁胄党者，诸司莫敢荐，希怿贤其人，请以荐己
者荐之。改太平州通判。先是，盗黥而逃者，捕得处死。
希怿言：“强盗特贷命而辄逃者斩，今黥罪致死，非法
之平也。”自是皆减死论。迁江西茶盐提举。岁饥，恶少
聚劫，希怿将自临按，幕属力止之，不听，曰：“希怿不出，
饥民终不得食，且召乱矣。”遂行。发粟赈给，禽首谋者
治之，其党遂散。升本路帅兼漕事。黑风峒罗世传寇
郴阳，奸民潜通贼，阴济以粮。希怿捕治之，贼乏食，乃
去。未几，李元砺寇郴，陈廷佐寇南安，复诱罗世传与
合，劫掠至龙泉。有何光世者，能知贼动息，希怿授光
世计，俾诱世传诛元砺以自赎。功未竟，移知平江府。
其后世传果缚元砺以献，廷佐势孤亦降，移知太平
州。希怿为倅日，习知其民利病，遂损折市价，减榷酤
额，以苏民力。已而乞祠，迁端明殿学士，换昭信军节
度使、开府仪同三司，致仕。嘉定五年，卒，年五十八。赠
少保，封成国公。